Nariadenie Rady (EHS) č. 2454/78
z 19. septembra 1978
týkajúce sa uzavretia dohody formou výmeny listov, ktorým sa mení a dopĺňa dohoda medzi Európskym hospodárskym spoločenstvom a Nórskym kráľovstvom s cieľom prispôsobenia určitých colných špecifikácií
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na odporúčanie Komisie,
keďže v dôsledku zmien a doplnkov vyplývajúcich z odporúčaní Rady pre colnú spoluprácu z 18. júna 1976 a určitých osobitných zmien v Spoločnom colnom sadzobníku a Colnom sadzobníku Nórska treba v dohode medzi Európskym hospodárskym spoločenstvom a Nórskym kráľovstvom [1] upraviť isté colné špecifikácie;
keďže je navyše potrebné zmeniť a doplniť uvedenú dohodu, aby sa zaviedol zjednodušený postup úpravy colných špecifikácií pri príležitosti ďalších zmien a doplnkov k clám zmluvných strán,
PRIJALA TOTO NARIADENIE:
Článok 1
Dohoda vo forme výmeny listov, ktorou sa mení a dopĺňa dohoda medzi Európskym hospodárskym spoločenstvom a Nórskym kráľovstvom, sa týmto za spoločenstvo schvaľuje.
Text dohody je prílohou k tomuto nariadeniu.
Článok 2
Predseda Rady je týmto oprávnený navrhnúť osobu, ktorá je splnomocnená podpísať dohodu, ktorá je pre spoločenstvo záväzná.
Článok 3
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 1978.
Toto nariadenie je záväzné vo svojej celistvosti a je priamo uplatniteľné v členských štátoch.
V Bruseli 19. septembra 1978